เตือนปลูกข้าวนาปรังระวังภัยแล้ง
ธ.ก.ส. เตือนชาวนาที่ปลูกข้าวนาปรัง ระวังปัญหาภัยแล้งกระทบ ทำให้ปริมาณน้ำไม่เพียงพอ
17 ม.ค. 2553

ธ.ก.ส. เตือนชาวนาที่ปลูกข้าวนาปรัง ระวังปัญหาภัยแล้งกระทบ ทำให้ปริมาณน้ำไม่เพียงพอ
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธนาคารได้รับการประสานงานจากกรมชลประทานว่าจากปัญหาภัยแล้งในปี 2553 อาจมีความรุนแรงจากสภาพอากาศที่เปลี่ยนแปลง ทำให้มีปริมาณฝนตกน้อยกว่าทุกปี กรมชลประทานอาจปล่อยน้ำลงสู่แม่น้ำลดลง เพื่อรักษาระดับปริมาณน้ำสำรองให้เพียงพอต่อการใช้สอยของประชาชน
นายลักษณ์ กล่าวว่า ธนาคารต้องการให้เกษตรกรสอบถามข้อมูลกับเจ้าหน้าที่ ธ.ก.ส.ในพื้นที่เกี่ยวกับปริมาณน้ำจากระบบชลประทาน เพราะได้กำชับให้ ธ.ก.ส.ทุกสาขาในพื้นที่ทำนาปรังประสานข้อมูลกับกรมชลประทาน ซึ่งหากชาวนาตัดสินใจปลูกข้าวนาปรังในปริมาณเหมือนกับทุกปี หากอยู่ในช่วงข้าวเติบโตมีปริมาณน้ำไม่เพียงพอ อาจทำให้ข้าวได้รับความเสียหาย อย่างไรก็ตามยอมรับว่าราคาข้าวที่มีแนวโน้มปรับสูงขึ้น เพราะราคาตลาดโลกขยับขึ้น เนื่องจากหลายประเทศที่ปลูกข้าวในปีนี้ได้รับความเสียหายหรือได้ผลผลิตน้อย ทำให้ส่งออกน้อยลง อีกทั้งหลายประเทศต้องการสั่งซื้อข้าวจำนวนมากราคาข้าวในปีนี้จึงมีแนวโน้มดี แต่ต้องระมัดระวังการเพาะปลูกที่ต้องเผชิญกับภัยแล้งในปีนี้ด้วย